

VLADA REPUBLIKE HRVATSKE

Zagreb, 25. srpnja 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo pravosuđa, uprave i digitalne transformacije |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o visini osnovice za obračun plaće državnih dužnosnika  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

PRIJEDLOG

Na temelju članka 12. stavka 2. Zakona o obvezama i pravima državnih dužnosnika („Narodne novine“, br. 101/98., 135/98., 105/99., 25/00., 73/00., 30/01., 59/01., 114/01., 153/02., 154/02., 163/03., 16/04., 30/04., 105/04., 187/04., 92/05., 121/05., 151/05., 135/06., 141/06., 17/07., 34/07., 82/07., 107/07., 60/08., 38/09., 150/11., 22/13., 102/14., 103/14., 3/15., 93/16., 44/17. i 66/19.) Vlada Republike Hrvatske je na sjednici održanoj \_\_\_\_\_\_ 2024. donijela

**O D L U K U**

**o visini osnovice za obračun plaće državnih dužnosnika**

**I.**

Osnovica za obračun plaće državnih dužnosnika utvrđuje se u visini od 947,18 eura bruto i primjenjuje se počevši s plaćom za mjesec srpanj 2024., koja se isplaćuje u mjesecu kolovozu 2024.

**II.**

Stupanjem na snagu ove Odluke prestaje važiti Odluka o visini osnovice za obračun plaće državnih dužnosnika („Narodne novine“, broj 151/14.).

**III.**

Ova Odluka objavit će se u „Narodnim novinama“, a stupa na snagu prvoga dana od dana objave.

KLASA:

URBROJ:

Zagreb,

PREDSJEDNIK

mr. sc. Andrej Plenković

**Obrazloženje**

Prema članku 12. Zakona o obvezama i pravima državnih dužnosnika („Narodne novine“, br. 101/98., 135/98., 105/99., 25/00., 73/00., 30/01., 59/01., 114/01., 153/02., 154/02., 163/03., 16/04., 30/04., 105/04., 187/04., 92/05., 121/05., 151/05., 135/06., 141/06., 17/07., 34/07., 82/07., 107/07., 60/08., 38/09., 150/11., 22/13., 102/14., 103/14., 3/15., 93/16., 44/17. i 66/19.), plaće državnih dužnosnika utvrđuju se množenjem osnovice za obračun plaća s koeficijentom utvrđenim za određene dužnosnike. Plaća državnih dužnosnika uvećava se za 0,5% za svaku navršenu godinu radnog staža, a najviše za 20%.

Osnovicu za obračun plaće državnih dužnosnika određuje Vlada Republike Hrvatske posebnom odlukom. Prema Odluci o visini osnovice za obračun plaće državnih dužnosnika („Narodne novine“, broj 151/14) osnovica za obračun plaće državnih dužnosnika iznosi 3,890,00 kuna bruto, odnosno 516,29 eura bruto prema fiksnom tečaju konverzije. Koeficijenti državnih dužnosnika utvrđeni su zakonom.

S obzirom na to da se osnovica za obračun plaće državnih dužnosnika nije mijenjala od 2014. te da nije pratila povećanje osnovice za obračun plaće državnih službenika i namještenika, znatno su narušeni odnosi u plaćama između državnih dužnosnika, s jedne strane, i državnih službenika i namještenika, s druge strane. Pored toga, došlo je do dodatnog nesrazmjera u plaćama nakon povećanja koeficijenata za obračun plaće državnih službenika i namještenika od 1. ožujka 2024., kada je stupila na snagu Uredba o nazivima radnih mjesta, uvjetima za raspored i koeficijentima za obračun plaće u državnoj službi („Narodne novine“, broj 22/24. i 33/24.) te su plaće pojedinih državnih službenika znatno veće od plaća nadređenih državnih dužnosnika.

Štoviše, od listopada 2016. do danas kumulativna inflacija iznosila je 29,8%. Istodobno, prosječna sveukupna neto mirovina nominalno je povećana za 61%, medijalna neto plaća za 71%, prosječna neto plaća za 77%, a minimalna neto plaća za 103%. Istodobno, dužnosničke plaće nominalno nisu povećane. Osim toga, od 1. siječnja 2009. do 1. siječnja 2015., osnovica za obračun plaće državnih dužnosnika smanjena je s 5415,37 na 3890,00 kuna bruto, odnosno za 28,2%. Zbog toga je došlo do osjetnog pada osnovice za obračun plaće državnih dužnosnika u odnosu na prosječnu bruto plaću: u siječnju 2009. je osnovica iznosila 70,2% prosječne plaće, u siječnju 2015. je iznosila 48,8% prosječne plaće, a danas iznosi tek 28,2% prosječne plaće (u svibnju 2024.). S usklađivanjem osnovice za obračun plaće državnih dužnosnika s osnovicom za obračun plaće državnih službenika i namještenika na 947,18 eura bruto, osnovica za obračun plaće državnih dužnosnika iznosit će 51,7% od posljednje poznate prosječne bruto plaće (za svibanj 2024.), što će i dalje biti znatno manje od 70,2% koliko je taj omjer iznosio u siječnju 2009.

Stoga se predlaže da se utvrdi osnovica za obračun plaće državnih dužnosnika u visini od 947,18 eura bruto, što odgovara važećoj osnovici za obračun plaće državnih službenika i namještenika, utvrđenoj u članku 35.b stavku 2. Kolektivnog ugovora za državne službenike i namještenike („Narodne novine“, br. 56/22., 127/22., 58/23., 128/23. i 29/24.).

Predlaže se primjena predložene osnovice počevši s plaćom za mjesec srpanj 2024., koja se isplaćuje u mjesecu kolovozu 2024.

Ova Odluka odnosi se na državne dužnosnike utvrđene u članku 1. Zakona o obvezama i pravima državnih dužnosnika, članku 36. Zakon o sprječavanju sukoba interesa („Narodne novine“, br. 143/21. i 36/24.), članku 37. Zakona o pravu na pristup informacijama („Narodne novine“, br. 25/13., 85/15. i 69/22.), članku 8. Zakona o provedbi Opće uredbe o zaštiti podataka („Narodne novine“, broj 42/18.), članku 20. Zakona o fiskalnoj odgovornosti („Narodne novine“, br. 11/18. i 83/23.), članku 21.a Zakona o Vladi Republike Hrvatske („Narodne novine“, br. [150/11](https://www.zakon.hr/cms.htm?id=1094)., [119/14](https://www.zakon.hr/cms.htm?id=1095)., [93/16](https://www.zakon.hr/cms.htm?id=17504)., [116/18](https://www.zakon.hr/cms.htm?id=35923)., [80/22](https://www.zakon.hr/cms.htm?id=52939). i [78/24](https://www.zakon.hr/cms.htm?id=62764).) i članku 4. Uredbe o Uredu zastupnika pred Europskim sudom za ljudska prava („Narodne novine“, br. [150/11](https://www.zakon.hr/cms.htm?id=1094)., [119/14](https://www.zakon.hr/cms.htm?id=1095)., [93/16](https://www.zakon.hr/cms.htm?id=17504)., [116/18](https://www.zakon.hr/cms.htm?id=35923)., [80/22](https://www.zakon.hr/cms.htm?id=52939). i [78/24](https://www.zakon.hr/cms.htm?id=62764).).

Za provedbu ove Odluke potrebno je osigurati 9.872.028 eura godišnje, odnosno u 2024. godini ukupno 4.113.345 eura. Financijska sredstva za provedbu ove Odluke osigurana su u državnom proračunu Republike Hrvatske.

Stupanjem na snagu ove Odluke prestaje važiti Odluka o visini osnovice za obračun plaće državnih dužnosnika („Narodne novine“, broj 151/14.).